Temeljem Odluke o raspodjeli financijskih sredstava jedinicama lokalne samouprave za financijsku potporu usmjerenu na sufinanciranje troškova stanovanja mladim obiteljima i mladima u 2023. godini KLASA: 001-01/23-01/29, URBROJ: 519-02-1/6-23-1, Ugovora o dodjeli financijskih sredstava jedinicama lokalne samouprave za financijsku potporu usmjerenu na sufinanciranje troškova stanovanja mladim obiteljima i mladima u 2023. godini KLASA: 400-01/23/01/15, URBROJ: 2177-07-01-23-1 i članka 58. Statuta  Grada Pleternice („Službeno glasilo“ Grada Pleternice br. 02/21), Gradonačelnica Grada Pleternice objavljuje

**JAVNI POZIV**

**na podnošenje prijava za sufinanciranje troškova stanovanja**

**mladim obiteljima i mladima u 2023. godini**

**/ pilot projekt /**

Grad Pleternica poziva mlade obitelji i mlade s prebivalištem na području Grada Pleternice koji imaju slobodno ugovorene najamnine s najmodavcima fizičkim osobama na podnošenje prijava za sufinanciranje troškova stanovanja u 2023. godini (dalje u tekstu: Poziv).

1. **KORISNICI SUFINANCIRANJA**

Korisnici sufinanciranja mogu biti mlade obitelji i mladi s prebivalištem na području Grada Pleternice **najmanje godinu dana prije podnošenja prijave**, koji imaju slobodno ugovorene najamnine s najmodavcima fizičkim osobama.

**Mladima** u smislu ovog Poziva smatraju se:

1. državljani Republike Hrvatske
2. mlade osobe (samci) koje nisu u bračnoj, odnosno izvanbračnoj zajednici u dobi od 18 do 30 godina u trenutku podnošenja prijave
3. zaposleni na neodređeno ili određeno vrijeme u minimalnom trajanju od 6 mjeseci kod istog poslodavca prije podnošenja prijave te zaposleni za cijelo vrijeme korištenja potpore
4. koji nisu korisnici istovjetnih potpora od strane jedinica lokalne ili područne (regionalne) samouprave, javnih i državnih tijela i slično
5. čija mjesečna primanja, po osnovi neto plaće, ne prelaze visinu prosječne plaće u RH
6. nemaju u vlasništvu/suvlasništvu stan, kuću ili drugu nekretninu

**Mladom obitelji** u smislu ovog Poziva smatra se podnositelj zahtjeva, njegov bračni ili izvanbračni drug te djeca, ukoliko ih imaju, pod uvjetom da podnositelj zahtjeva nije stariji od 45 godina života u trenutku podnošenja prijave i ispunjavaju sljedeće uvjete:

1. oba bračna/izvanbračna druga su državljani Republike Hrvatske
2. oba bračna/izvanbračna druga su zaposleni na neodređeno vrijeme ili na određeno vrijeme u minimalnom trajanju od 6 mjeseci kod istog poslodavca prije podnošenja prijave te zaposleni za cijelo vrijeme korištenja potpore
3. bračni/izvanbračni drugovi nisu korisnici istovjetnih potpora od strane jedinica lokalne ili područne (regionalne) samouprave, javnih i državnih tijela i slično
4. mjesečna primanja oba bračna/izvanbračna druga, po osnovi neto plaće, ne prelaze visinu dvije prosječne neto plaće u RH
5. bračni/izvanbračni drugovi nemaju u vlasništvu/suvlasništvu stan, kuću ili drugu nekretninu
6. ni jednom od bračnih/izvanbračnih drugova nije izrečena mjera obiteljsko-pravne zaštite

**Mladom obitelji** u smislu ovog Poziva smatra se i jednoroditeljska obitelj koju čine dijete, odnosno djeca i jedan roditelj ili samohrani roditelj koji nije stariji od 45 godina u trenutku podnošenja prijave i ispunjava sljedeće uvjete:

1. roditelj je državljanin Republike Hrvatske
2. roditelj je zaposlen na neodređeno vrijeme ili na određeno vrijeme u minimalnom trajanju od 6 mjeseci kod istog poslodavca prije podnošenja prijave te zaposleni za cijelo vrijeme korištenja potpore
3. roditelj nije korisnik istovjetnih potpora od strane jedinica lokalne ili područne (regionalne) samouprave, javnih i državnih tijela i slično
4. mjesečna primanja roditelja, po osnovi neto plaće, ne prelaze visinu prosječne plaće u RH
5. roditelj nema u vlasništvu/suvlasništvu stan, kuću ili drugu nekretninu
6. roditelju nije izrečena mjera obiteljsko-pravne zaštite

1. **IZNOS I RAZDOBLJE SUFINANCIRANJA**

Ukupan iznos sredstava koji se može raspodijeliti prihvatljivim prijaviteljima iznosi 19.440,00 eura.

Prihvatljivo razdoblje sufinanciranja troškova stanovanja odnosi se na razdoblje **od 1. siječnja 2023. do 31. prosinca 2023. godine.**

1. **PRIHVATLJIVI TROŠKOVI**

Prihvatljivi troškovi za sufinanciranje uključuju troškove stanovanja mladih obitelji i mladih s prebivalištem na području grada Pleternice najmanje godinu dana prije podnošenja prijave. U prihvatljive troškove stanovanja ne ulaze troškovi korištenja garaže, posebno plaćeni izdaci za korištenje telefona i interneta, porezi, i slično.

Sufinanciraju se troškovi stanovanja korisnicima koji imaju slobodno ugovorene najamnine s najmodavcima fizičkim osobama te koji ugovorom ovjerenim od strane mjerodavnog tijela i prijavljenim Ministarstvu financija odnosno Poreznoj upravi dokažu postojanje podstanarskog odnosa u stambenom objektu koji se nalazi na području grada Pleternice. Ugovor o najmu mora biti sklopljen najmanje za razdoblje od 1. siječnja do 31. prosinca 2023. godine.

Korisnici koji sklope dodatke i izmjene ugovora nakon objave ovog Poziva, mogu ostvariti pravo na sufinanciranje troškova stanovanja ukoliko se izmjenama i dopunama ne povećava iznos ugovorene najamnine. Korisnici koji zbog isteka ugovora prije 31. prosinca 2023. godine sklope novi ugovor o najmu, mogu ostvariti pravo na sufinanciranje troškova stanovanja ukoliko se novim ugovorom ne povećava iznos ugovorene najamnine.

Korisnici s najmodavcem ne mogu biti srodnici po krvi u ravnoj liniji, kao niti vlasnici ili suvlasnici trgovačkog društva ili obrta koji je najmodavac stana.

Korisnici su obvezni prijaviti svaku promjenu u roku 15 dana od dana nastanka okolnosti koja utječe na korištenje priznatog prava.

1. **KRITERIJI I POSTUPAK DODJELE**

Sufinanciranje troškova stanovanja može biti odobreno **za najviše 10 korisnika.**

Troškovi stanovanjapo korisniku iznose:

* **Za mladu obitelj s djecom: 180,00 € mjesečno**
* **Za mladu osobu i mladu obitelj bez djece: 120,00 € mjesečno**

Najviši iznos koji može biti odobren pojedinačnom korisniku:

* **Mladoj obitelji s djecom iznosi 2.160,00 € u trajanju od 12 mjeseci, a odnosi se na razdoblje od 1. siječnja 2023. do 31. prosinca 2023. godine**
* **Mladoj osobi i mladoj obitelji bez djece iznosi 1.440,00 € u trajanju od 12 mjeseci, a odnosi se na razdoblje od 1. siječnja 2023. do 31. prosinca 2023. godine**

Sufinanciranje se odobrava premasljedećim kategorijama:

* **7 mladih obitelji s djecom**
* **2 mlade obitelji bez djece**
* **1 mlada osoba**

Po ispunjenju broja odobrenih prijava u pojedinoj kategoriji Poziv se zatvara.

Ukoliko se tijekom Poziva ukaže potreba za drugačijim omjerom u pojedinoj kategoriji od ranije navedenog isti se može izmijeniti, a prema redoslijedu zaprimanja prijava.

Pristigle prijave zaprima i obrađuje Povjerenstvo prema redoslijedu zaprimanja, o čemu će utvrditi i objaviti Listu prijavitelja kojima se odobrava sufinanciranje troškova stanovanja.

Prijava se dostavlja **osobno u pisarnici Grada Pleternice** ili **poštom preporučenom pošiljkom** na adresu:

**GRAD PLETERNICA**

**Trg hrvatskih branitelja 1**

**34310 Pleternica**

**uz naznaku :**

**„Javni poziv za sufinanciranje troškova stanovanja“**

**Kod podnošenja prijave omotnica mora imati jasno i čitljivo naznačeni datum i vrijeme slanja prijave.**

**Poziv je otvoren najkasnije do 27. listopada 2023. godine odnosno do iskorištenja sredstava**

**Dokumentacija koja se podnosi uz prijavu**

Prijavitelji su dužni dostaviti svoju prijavu na propisanim obrascima Grada Pleternice, vlastoručno potpisanim (izvornik):

1. Obrazac A – Obrazac prijave
2. Obrazac B – Izjava podnositelja o članovima zajedničkog kućanstva
3. Obrazac C – Izjava o izvanbračnoj zajednici ovjerena kod javnog bilježnika (ukoliko je primjenjivo)
4. Obrazac D – Izjava podnositelja o nepostojanju bračne, odnosno izvanbračne zajednice (ukoliko je primjenjivo)
5. Obrazac E – Izjava podnositelja i bračnog/izvanbračnog druga (ukoliko je primjenjivo) o neposjedovanju stana, kuće ili druge nekretnine u vlasništvu/suvlasništvu
6. Obrazac F – Izjava podnositelja i bračnog/izvanbračnog druga (ukoliko je primjenjivo) o nepostojanju izrečene mjere obiteljsko-pravne zaštite
7. Obrazac G – Izjava o nepostojanju dvostrukog financiranja odnosno da podnositelj i bračni/izvanbračni drug (ukoliko je primjenjivo) nisu korisnici istovjetnih potpora od strane jedinica lokalne ili područne (regionalne) samouprave, javnih i državnih tijela i slično
8. Obrazac H – Izjava podnositelja i bračnog/izvanbračnog druga (ukoliko je primjenjivo) o nepostojanju srodničke veze s najmodavcem

Prijava se podnosi sa pripadajućom dokumentacijom kojom se dokazuje opravdanost dodjele financijske potpore mladim obiteljima i mladima:

* 1. preslika osobnih iskaznica podnositelja zahtjeva i bračnog/izvanbračnog druga (ako je primjenjivo);
	2. izjava o izvanbračnoj zajednici ovjerena kod javnog bilježnika (ako je primjenjivo);
	3. izjava kojom podnositelj potvrđuje da nije u bračnoj odnosno izvanbračnoj zajednici ovjerena kod javnog bilježnika (ako je primjenjivo);
	4. izjava kojom podnositelj i bračni/izvanbračni drug (ako je primjenjivo) potvrđuju da nemaju u vlasništvu/suvlasništvu stan, kuću ili drugu nekretninu ovjerena kod javnog bilježnika;
	5. izjava kojom podnositelj i bračni/izvanbračni drug (ako je primjenjivo) potvrđuju da im nije izrečena mjera obiteljsko-pravne zaštite ovjerena kod javnog bilježnika;
	6. dokaz o radnom iskustvu odnosno elektronički zapis ili potvrda o podacima evidentiranim u matičnoj evidenciji Hrvatskog zavoda za mirovinsko osiguranje iz kojih je razvidan poslodavac, trajanje staža osiguranja, stvarna i potrebna stručna sprema (neće se priznati dostava Potvrde o stažu i plaći budući ista ne sadržava potrebne podatke) – za podnositelja i bračnog/izvanbračnog druga (ako je primjenjivo);
	7. rodni listovi za djecu (preslika ili elektronički zapis, ako je primjenjivo);
	8. izvadak iz matice vjenčanih (ne stariji od 3 mjeseca - preslika ili elektronički zapis);
	9. ovjerene obračunske liste plaće za zadnjih 6 mjeseci za podnositelja i bračnog /izvanbračnog druga (ako je primjenjivo);
	10. izjava o nepostojanju dvostrukog financiranja odnosno da podnositelj i bračni/izvanbračni drug (ako je primjenjivo) nisu korisnici istovjetnih potpora od strane JL(R)S, javnih i državnih tijela i slično, ovjerena kod javnog bilježnika;
	11. preslika ugovora o najmu uz dokaz da je ugovor prijavljen Ministarstvu financija odnosno Poreznoj upravi;
	12. za osobe koje koriste rodiljni dopust preslika rješenja o korištenju rodiljnog dopusta i potvrda od poslodavca o visini zadnje tri plaće prije korištenja rodiljnog dopusta ili ovjerene zadnje 3 platne liste prije rodiljnog dopusta;

Podaci koji se izjavljuju ovjerom od strane javnog bilježnika predlažemo da budu objedinjeni i sadržani u jednoj Izjavi (obrazac predložene Izjave) ovjerenoj od strane javnog bilježnika. Pri tome treba voditi računa da se podaci točno, jasno i razvidno navedu u Izjavi.

U slučaju nejasnoća Grad Pleternica može tražiti pojašnjenje od Prijavitelja, te ukoliko u roku od 3 dana od dana zaprimanja upita Prijavitelj ne dostavi pojašnjenje smatrat će se da je odustao od prijave.

**Nepotpune i nepravodobne prijave neće se uzeti u razmatranje.**

Sva pitanja vezana uz ovaj Poziv mogu se postaviti elektroničkim putem na adresu  e-pošte grad@pleternica.hr ili na telefon 034/251-046

Ovaj Javni poziv objavljuje se na web stranici Grada Pleternice, [www.pleternica.hr](http://www.pleternica.hr).

Gradonačelnica

Marija Šarić, v.r.